
PRODUKTRESUMÉ

for

Vocafen, sugetabletter


0.	D.SP.NR.
34186

1.	LÆGEMIDLETS NAVN
Vocafen

2.	KVALITATIV OG KVANTITATIV SAMMENSÆTNING
En sugetablet indeholder 8,75 mg flurbiprofen.

Hjælpestoffer, som behandleren skal være opmærksom på:
Hver sugetablet indeholder:
isomalt (E 953): 2037,60 mg, 
maltitol (flydende) 511,75 mg, 
honningaroma (indeholder citronellol) 2,40 mg, 
citronsmag (indeholder citral, citronellol, geraniol, limonen og linalool) 9,00 mg.

Alle hjælpestoffer er anført under pkt. 6.1.

3.	LÆGEMIDDELFORM
Sugetabletter

Hvid til svagt gullig, rund, flad affaset sugetablet med honning- og citronsmag, med en tykkelse på 7 til 8 mm og en diameter på 18 til 19 mm.


4.	KLINISKE OPLYSNINGER

4.1	Terapeutiske indikationer
Vocafen er indiceret til kortvarig symptomatisk lindring af ondt i halsen hos voksne og børn over 12 år.



4.2	Dosering og administration

Dosering
Den lavest mulige effektive dosis bør anvendes i den kortest mulige periode, der er nødvendig for at lindre symptomerne (se pkt. 4.4).

Voksne og unge fra 12 år og derover
Én sugetablet suges/opløses langsomt i munden hver 3. til 6. time efter behov. Maksimalt 5 sugetabletter i løbet af 24 timer.
Det anbefales, at dette produkt ikke anvendes længere end tre dage.

Pædiatrisk population
Ikke indiceret til børn under 12 år.
Sikkerhed og effektivitet af Vocafen hos børn under 12 år er ikke fastlagt. Ingen data foreligger.

Ældre population
På grund af begrænsede kliniske data kan en generel dosis ikke anbefales. Ældre patienter har en øget risiko for at få alvorlige konsekvenser af bivirkninger (se pkt. 4.4).

Nedsat nyrefunktion
Hos patienter med let til moderat nedsat nyrefunktion er dosisreduktion ikke nødvendig. Hos patienter med alvorlig nyreinsufficiens er flurbiprofen kontraindiceret (se pkt. 4.3).

Nedsat leverfunktion
Hos patienter med let til moderat nedsat leverfunktion er dosisreduktion ikke nødvendig.
Hos patienter med alvorlig leverinsufficiens er flurbiprofen kontraindiceret (se pkt. 4.3).

Administration
Anvendes kun til kortvarig administration i mundhulen. 

Sugetabletten skal langsomt opløses i munden. 

Som med alle sugetabletter bør Vocafen sugetabletter bevæges rundt i munden for at undgå lokal irritation.

4.3	Kontraindikationer
· Overfølsomhed over for det aktive stof eller et eller flere af hjælpestofferne anført i pkt. 6.1.
· Patienter, der tidligere har vist overfølsomhedsreaktioner (f.eks. astma, bronkospasme, rhinitis, angioødem eller urticaria) som reaktion på acetylsalicylsyre eller andre NSAID-præparater.
· Aktiv eller anamnese med recidiverende peptisk ulcus/blødning (to eller flere særskilte episoder af diagnosticeret ulcus) og intestinal ulceration.
· Anamnese med gastrointestinal blødning eller perforation, svær colitis, hæmorragiske eller hæmopoietiske lidelser relateret til tidligere NSAID-behandling.
· Sidste trimester af graviditet (se pkt. 4.6).
· Svær hjerteinsufficiens, svær nyreinsufficiens eller svær leverinsufficiens (se pkt. 4.4). 



4.4	Særlige advarsler og forsigtighedsregler vedrørende brugen
Bivirkninger kan minimeres ved at anvende den laveste effektive dosis i den kortest nødvendige periode til at kontrollere symptomerne (se nedenfor vedrørende gastrointestinale og kardiovaskulære risici).

Behandlingen bør revurderes, hvis symptomerne forværres, eller hvis der opstår nye symptomer.

Andre NSAID-præparater
Anvendelse af flurbiprofen sugetabletter samtidigt med andre NSAID-præparater, herunder selektive cyclooxygenase-2-hæmmere, bør undgås (se pkt. 4.5).

Ældre 
Ældre får oftere bivirkninger ved brug af NSAID-præparater, især gastrointestinal blødning og perforation, som kan være fatale (se pkt. 4.2).

Gastrointestinal 
NSAID-præparater bør gives med forsigtighed til patienter med tidligere gastrointestinale sygdomme (colitis ulcerosa, Crohns sygdom), da disse sygdomme kan blive forværret (se pkt. 4.8).

Gastrointestinal blødning, ulceration eller perforation, som kan være fatale, er rapporteret efter brug af alle NSAID-præparater når som helst under behandlingen, med eller uden advarselssymptomer og hos patienter med eller uden tidligere tilfælde af alvorlige gastrointestinale sygdomme.

Risikoen for gastrointestinal blødning, ulceration eller perforation er øget ved højere doser af NSAID hos patienter med tidligere ulcus, navnlig hvis kompliceret med blødning eller perforation (se pkt. 4.3), og hos ældre. Dette ses dog normalt ikke ved præparater med kortvarig, begrænset brug, såsom flurbiprofen sugetabletter. Patienter, der tidligere har oplevet gastrointestinal toksicitet, især ældre patienter, bør indberette alle usædvanlige abdominale symptomer (især gastrointestinal blødning) til behandleren. 

Patienter, der samtidig bruger medicin, som øger risikoen for ulceration eller blødning, såsom orale kortikosteroider, antikoagulantia såsom warfarin, selektive serotoningenoptagshæmmere eller trombocythæmmende midler såsom acetylsalicylsyre, bør rådes til forsigtighed (se pkt. 4.5). 

Hvis der opstår gastrointestinal blødning eller ulceration hos patienter i behandling med flurbiprofen, skal behandlingen seponeres. 

Nedsat kardiovaskulær-, nyre- og leverfunktion
Det er rapporteret, at NSAID-præparater kan forårsage nefrotoksicitet i forskellige former, herunder interstitiel nefritis, nefrotisk syndrom og nyresvigt. Administrationen af NSAID-præparater kan forårsage dosisafhængig reduktion af prostaglandindannelsen og udløse nyreinsufficiens. Patienter med nedsat nyrefunktion, nedsat hjertefunktion, leverdysfunktion, samt patienter der tager diuretika og ældre har størst risiko for denne reaktion. Dette ses dog normalt ikke ved præparater med kortvarig, begrænset brug, såsom flurbiprofen sugetabletter.

Kardiovaskulære og cerebrovaskulære virkninger
Der skal udvises forsigtighed (tal med læge eller apotekspersonale) inden behandlingen indledes hos patienter med hypertension og/eller hjertesvigt i anamnesen, da væskeretention, hypertension og ødem er indberettet i forbindelse med NSAID-behandling (se pkt. 4.3 og 4.8).

Kliniske forsøg og epidemiologiske data tyder på, at brugen af visse NSAID-præparater (specielt ved høje doser og i langvarig behandling) kan forbindes med en lille øget risiko for arterielle trombotiske hændelser (f.eks. myokardieinfarkt eller slagtilfælde). Der er ikke tilstrækkelige data til at udelukke en sådan risiko ved flurbiprofen, når der indgives en daglig dosis på højst 5 sugetabletter.

Påvirkning af nervesystemet 
Analgetika-induceret hovedpine - ved længerevarende brug af analgetika eller brug ud over det anbefalede, kan der forekomme hovedpine, som ikke må behandles med øgede doser af lægemidlet. 

Nedsat leverfunktion
Hos patienter med let til moderat nedsat leverfunktion bør dette lægemiddel anvendes med forsigtighed (se pkt. 4.8). Dette lægemiddel er kontraindiceret hos patienter med svær nedsat leverfunktion (se pkt. 4.3).

Dermatologi 
Alvorlige hudreaktioner, hvoraf nogle er fatale, herunder exfoliativ dermatitis, Stevens-Johnson syndrom og toksisk epidermal nekrolyse, har været rapporteret i meget sjældne tilfælde i forbindelse med brugen af NSAID-præparater (se pkt. 4.8). Behandlingen med flurbiprofen sugetabletter bør seponeres ved den første forekomst af hududslæt, slimhindelæsioner eller andre tegn på overfølsomhed. 

SLE (Systemisk lupus erythematosus) og bindevævssygdomme
Patienter med SLE og bindevævssygdomme kan have en øget risiko for aseptisk meningitis (se pkt. 4.8). Denne effekt ses dog normalt ikke ved kortvarig og begrænset brug af produkter som flurbiprofen sugetabletter.

Luftveje
Bronkospasme kan udløses hos patienter, der lider af eller tidligere har lidt af bronkial astma eller allergisk sygdom. Flurbiprofen skal anvendes med forsigtighed til disse patienter. 

Infektioner 
Patienten bør straks søge læge, hvis der opstår symptomer på en bakteriel infektion, eller hvis disse forværres under behandling med flurbiprofen, da der i enkelte tilfælde er beskrevet forværring af infektiøse inflammationer (f.eks. udvikling af nekrotiserende fasciitis) i forbindelse med brug af systemiske NSAID’er. Behovet for at iværksætte antibiotikabehandling med et antiinfektivt middel bør vurderes.

Maskering af symptomer på underliggende infektioner 
Epidemiologiske undersøgelser tyder på, at systemiske ikke-steroide antiinflammatoriske lægemidler (NSAID'er) kan maskere symptomer på infektion, hvilket kan føre til en forsinket påbegyndelse af en passende behandling og derved forværre infektionen. Dette er blevet observeret ved hospitalserhvervet lungebetændelse og bakterielle komplikationer ved skoldkopper. Når Vocafen administreres, mens patienten har feber eller smerter i forbindelse med en infektion, tilrådes det, at infektionen overvåges.

Hjælpestoffer
Dette lægemiddel indeholder isomalt og flydende maltitol, som kan have en mild afførende virkning. Bør ikke anvendes til patienter med hereditær fructoseintolerans. Isomalt og maltitol har et kalorieindhold på 2,3 kcal/g.

Dette lægemiddel indeholder aromaer med citral, citronellol, geraniol, limonen og linalool, som kan forårsage allergiske reaktioner.

4.5	Interaktion med andre lægemidler og andre former for interaktion

	Flurbiprofen bør undgås i kombination med:

	Andre NSAID-præparater inklusive selektive cyclooxygenase-2-hæmmere
	Undgå samtidig brug af to eller flere NSAID-præparater, da det kan øge risikoen for bivirkninger (især gastrointestinale bivirkninger såsom ulcera og blødning), (se pkt. 4.4).

	Acetylsalicylsyre (lav dosis)
	Medmindre en lav dosis aspirin (ikke over 75 mg dagligt) er blevet anbefalet af en læge, da dette kan øge risikoen for bivirkninger (se pkt. 4.4).



	Flurbiprofen bør anvendes med forsigtighed i kombination med: 

	Antikoagulantia
	NSAID-præparater kan forstærke effekten af antikoagulantia, såsom warfarin (se pkt. 4.4).

	Trombocythæmmende midler
	Øget risiko for gastrointestinal ulceration eller blødning (se pkt. 4.4).

	Antihypertensiva
(Diuretika, ACE-hæmmere og angiotensin-II-antagonister)
	NSAID’er kan nedsætte virkningen af diuretika og andre antihypertensive lægemidler; de kan øge nefrotoksiciteten som følge af hæmning af cyclooxygenase, især hos patienter med nedsat nyrefunktion (patienter bør være tilstrækkeligt hydrerede, og monitorering af nyrefunktionen bør overvejes ved initiering af samtidig behandling samt periodisk derefter).

	Alkohol
	Kan øge risikoen for bivirkninger, især for blødning i mave-tarm-kanalen.

	Hjerteglykosider
	NSAID-præparater kan forværre hjerteinsufficiens, reducere den glomerulære filtreringshastighed og øge plasmaniveauet for hjerteglykosider.  
Tilstrækkelig kontrol anbefales og, om nødvendigt, dosisjustering.

	Ciclosporin
	Øget risiko for nefrotoksicitet.

	Kortikosteroider 
	Kan øge risikoen for bivirkninger, især i mave-tarm-kanalen (se pkt. 4.3)

	Lithium
	Kan øge serumniveauet af lithium – tilstrækkelig kontrol anbefales og, om nødvendigt, en dosisjustering.

	Methotrexat
	Administration af NSAID-præparater inden for 24 timer før eller efter administration af methotrexat kan medføre forhøjede koncentrationer af methotrexat og en stigning i den toksiske effekt.

	Mifepriston
	NSAID-præparater bør ikke bruges i 8-12 dage efter administration af mifepriston, da NSAID-præparater kan nedsætte effekten af mifepriston.

	Orale antidiabetika
	Ændringer i blodsukkerniveauet er rapporteret (øget kontrolfrekvens anbefales).

	Phenytoin
	Kan øge serumniveauet af phenytoin – tilstrækkelig kontrol anbefales og, om nødvendigt, en dosisjustering.

	Kaliumbesparende diuretika
	Samtidig brug kan medføre hyperkaliæmi. (Det anbefales at måle serumkalium).

	Probenecid sulfinpyrazon
	Lægemidler, der indeholder probenecid eller sulfinpyrazon kan forsinke udskillelsen af flurbiprofen.

	Antibakterielle quinoloner
	Data fra forsøg i dyr og mennesker viser, at NSAID-præparater kan øge risikoen for kramper forbundet med antibakterielle quinoloner. Patienter, der tager NSAID-præparater og quinoloner, kan have en øget risiko for at udvikle kramper.

	Selektive serotoningenoptagshæmmere (SSRI)
	Øget risiko for gastrointestinal ulceration eller blødning (se pkt. 4.4).

	Tacrolimus
	Mulig øget risiko for nefrotoksicitet, når NSAID-præparater indgives sammen med tacrolimus. 

	Zidovudin
	Øget risiko for hæmatologisk toksicitet, når NSAID-præparater indgives sammen med zidovudin.



Ingen undersøgelser har hidtil vist nogen interaktion mellem flurbiprofen og tolbutamid eller antacida.

4.6	Fertilitet, graviditet og amning

Graviditet
Hæmning af prostaglandinsyntesen kan have en negativ indvirkning på graviditeten og/eller den embryonale/føtale udvikling. Data fra epidemiologiske studier tyder på en øget risiko for spontan abort, hjertemisdannelser og gastroschisis ved brug af prostaglandinsyntesehæmmere tidligt i graviditeten. Den absolutte risiko for kardiovaskulære misdannelser blev øget fra mindre end 1 % til omkring 1,5 %. Risikoen menes at stige med øget dosis og behandlingsvarighed. 

Hos dyr har administrationen af prostaglandinsyntesehæmmere vist sig at resultere i øget præ- og postimplantationstab og embryo-føtal dødelighed. Desuden har der været en øget forekomst af flere misdannelser, herunder kardiovaskulære misdannelser hos dyr, der har fået prostaglandinsyntesehæmmere i den organdannende periode. 

Der foreligger ingen kliniske data om anvendelse af flurbiprofen sugetabletter under graviditet. Selvom den systemiske eksponering er lavere sammenlignet med oral administration, vides det ikke, om den systemiske eksponering af flurbiprofen efter lokal anvendelse kan være skadelig for et embryo/foster. 

I løbet af det første og andet trimester af graviditeten bør flurbiprofen ikke gives, medmindre det er strengt nødvendigt. Hvis flurbiprofen anvendes af kvinder, der forsøger at blive gravide, eller i første og andet trimester af graviditeten, bør den lavest mulige dosis og kortest mulige behandlingstid anvendes.

I tredje trimester kan systemisk anvendelse af prostaglandinsyntetasehæmmere, udsætte fostret for: 
· kardiopulmonal toksicitet (for tidlig lukning af ductus arteriosus og pulmonal hypertension); 
· nedsat nyrefunktion, som kan udvikle sig til nyresvigt med oligohydramnios;

moderen og det nyfødte barn ved graviditetens afslutning for:
· mulig forlængelse af blødningstiden, en antiaggregerende effekt, som kan forekomme selv ved meget lave doser;
· hæmning af uteruskontraktioner med forsinket eller forlænget fødsel til følge.

Flurbiprofen er derfor kontraindiceret i tredje trimester af graviditeten (se pkt. 4.3).

Amning
I begrænsede studier er flurbiprofen påvist i modermælk i meget lave koncentrationer og menes usandsynligt at have en skadelig virkning på det ammede barn.
På grund af mulige bivirkninger af NSAID’er hos ammede børn anbefales flurbiprofen sugetabletter dog ikke til brug hos ammende mødre.

Fertilitet
Der er tegn på, at lægemidler, som hæmmer cyclo-oxygenase/prostaglandinsyntesen kan medføre nedsat kvindelig fertilitet ved at påvirke ovulationen. Dette er reversibelt ved ophør af behandlingen.

4.7	Virkning på evnen til at føre motorkøretøj og betjene maskiner
Ikke mærkning.
Der er ikke foretaget undersøgelser af virkningen på evnen til at føre motorkøretøj og betjene maskiner. Svimmelhed, døsighed og synsforstyrrelser er mulige bivirkninger efter indtagelse af NSAID. 

4.8	Bivirkninger
Overfølsomhedsreaktioner overfor NSAID-præparater er blevet rapporteret og disse kan bestå af:
· ikke-specifikke allergiske reaktioner og anafylaksi
· påvirkning af luftveje, f.eks. astma, forværret astma, bronkospasmer og dyspnø
· forskellige hudreaktioner, f.eks. pruritus, urticaria, angioødem og mere sjældent eksfoliativ og bulløs dermatitis (inklusive epidermal nekrolyse og erythema multiforme).
Ødemer, hypertension og hjertesvigt er indberettet i forbindelse med behandling med NSAID-præparater.

Kliniske studier og epidemiologiske data tyder på, at anvendelse af nogle NSAID-præparater (især i høje doser og ved langvarig behandling) kan være forbundet med en lille øget risiko for arterielle trombotiske hændelser (for eksempel myokardieinfarkt eller slagtilfælde), se pkt. 4.4. Der er utilstrækkelige data til at udelukke denne risiko for flurbiprofen 8,75 mg sugetabletter.

Følgende liste over bivirkninger er relateret til flurbiprofen i håndkøbsdoser ved kortvarig brug. 

Meget almindelig (≥ 1/10), almindelig (≥1/100 til <1/10), ikke almindelig (≥1/1.000 til <1/100), sjælden (≥1/10.000 til <1/1.000), meget sjælden (<1/10.000), ikke kendt (kan ikke estimeres ud fra forhåndenværende data).

	Systemorganklasse 
	Hyppighed
	Bivirkninger

	Blod og lymfesystem
	Ikke kendt
	Trombocytopeni, anæmi,

	Immunsystemet
	Sjælden
	Anafylaktisk reaktion

	Psykiske forstyrrelser
	Ikke almindelig
	Insomni

	Kardiovaskulære og cerebrovaskulære sygdomme
	Ikke kendt
	Ødem, hypertension og hjertesvigt

	Nervesystemet
	Almindelig
	Svimmelhed, hovedpine og paræstesi

	
	Ikke almindelig
	Somnolens

	Luftveje, thorax og mediastinum
	Almindelig
	Irritation i halsen

	
	Ikke almindelig
	Forværring af astma og bronkospasme, dyspnø, hiven efter vejret, orofaryngeale blærer, faryngeal hypoæstesi

	Mave-tarm-kanalen
	Almindelig
	Diaré, mundsår, kvalme, smerter i munden, oral paræstesi, orofaryngeale smerter, orale gener (varm eller brændende fornemmelse eller prikken i munden)

	
	Ikke almindelig
	Mavesmerter, oppustet mave, forstoppelse, mundtørhed, dyspepsi, flatulens, glossodyni, dysgeusi, oral dysæstesi, opkastning

	Lever og galdeveje
	Ikke kendt
	Hepatitis

	Hud og subkutane væv 
	Ikke almindelig
	Forskellige typer af hududslæt, pruritus

	
	Ikke kendt
	Alvorlige former for hudreaktioner såsom bulløse reaktioner, inklusive Stevens-Johnson syndrom og toksisk epidermal nekrolyse 

	Almene symptomer og reaktioner på administrationsstedet
	Ikke almindelig
	Feber, smerter



Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via: 

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering

Symptomer:
De fleste patienter, der har indtaget NSAID-præparater i klinisk betydende mængder, vil ikke udvikle mere end kvalme, opkastning, epigastriske smerter eller mere sjældent diarré. Tinnitus, hovedpine og gastrointestinal blødning kan også forekomme. I mere alvorlige forgiftningstilfælde med NSAID-præparater er der set toksicitet i det centrale nervesystem, som manifesterer sig ved døsighed, lejlighedsvis eksitation, sløret syn og desorientering eller koma. En gang imellem kan patienter udvikle kramper. I alvorlige tilfælde af forgiftninger med NSAID-præparater kan metabolisk acidose forekomme og protrombintiden/INR kan blive forlænget, sandsynligvis pga. påvirkning af cirkulerende koagulationsfaktorer. Akut nyresvigt og leverskade kan forekomme. Der er mulighed for forværring af astma hos astmatikere.

Behandling:
Der findes ingen specifik modgift mod flurbiprofen. Behandlingen bør være symptomatisk og supporterende og omfatte opretholdelse af frie luftveje og monitorering af hjertefunktionen og andre vitale funktioner, indtil de er stabile. Overvej oral administration af aktivt kul og om nødvendigt korrigering af serumelektrolytter, hvis patienten indfinder sig inden for en time efter indtagelse eller hvis der er tale om en potentielt toksisk mængde. Hvis kramper forekommer ofte eller varer i længere tid, bør de behandles med intravenøs diazepam eller lorazepam. Der kan gives bronkodilatorer imod astma. 

4.10	Udlevering
Pakninger til og med 16 stk.: HX18
Ingen øvre grænse: B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Andre halsmidler, ATC-kode: R02AX01

Virkningsmekanisme
Flurbiprofen er et propionsyrederivat NSAID, som har en påvist effekt ved hæmning af prostaglandinsyntesen. 

Farmakodynamisk virkning
Hos mennesker udøver flurbiprofen kraftige analgetiske, antipyretiske og antiinflammatoriske egenskaber, og dosen på 8,75 mg opløst i kunstigt spyt har vist sig at reducere prostaglandinsyntese i dyrkede humane respiratoriske celler. I henhold til undersøgelser, der bruger analyser af fuldblod, er flurbiprofen en blandet COX-1/COX-2-hæmmer med en vis selektivitet mod COX-1.

Prækliniske undersøgelser tyder på, at R(-) enantiomer af flurbiprofen og relaterede NSAIDer kan have indvirkning på centralnervesystemet. Den foreslåede mekanisme består i hæmning af induceret COX-2 i rygmarven.

Klinisk virkning og sikkerhed
Flurbiprofen fra 8,75 mg sugetabletten er vist at penetrere alle lag af humant pharynxvæv, herunder det dybere vævslag, i en ex vivo‑model.

En enkelt dosis flurbiprofen 8,75 mg givet lokalt i halsen i en sugetablet er blevet påvist at lindre ondt i halsen, herunder hævet og betændt øm hals ved en betydelig reduktion (LS mean difference) i smerteintensiteten for ondt i halsen fra 22 minutter (-5,5 mm) med maksimal virkning 70 minutter (-13,7 mm) og forbliver signifikant i op til 240 minutter (‑3,5 mm), herunder patienter med streptokokinfektioner og ikke-streptokokinfektioner, reduktion i synkebesvær fra 20 minutter (-6,7 mm) med maksimum efter 110 minutter (‑13,9 mm) og i op til 240 minutter (-3,5 mm) og reduktion i følelsen af hævet hals efter 60 minutter (-9,9 mm) med maksimum efter 120 minutter (-11,4 mm) og op til 210 minutter (‑5,1 mm).

Virkningen efter flere doser målt under anvendelse af Sum of Pain Intensity Differences (SPID) over 24 timer har vist signifikant reduktion af smerteintensiteten for ondt i halsen (‑473,7 mm*h til ‑529,1 mm*h), synkebesvær (‑458,4 mm*h til ‑575,0 mm*h) og hævet hals (‑482,4 mm*h til ‑549,9 mm*h) med statistisk signifikant større sum af smertereduktion ved hvert timeinterval over 23 timer for alle tre mål og statistisk signifikant større lindring af ondt i halsen hver time over bedømmelsestiden på 6 timer. Virkningen af flere doser efter 24 timer og over 3 dage er også påvist.

For patienter i behandling med antibiotika for en streptokokinfektion var der statistisk signifikant større lindring af smerteintensiteten for ondt i halsen ved flurbiprofen 8,75 mg fra 7 timer og frem efter indtagelse af antibiotika. Den analgetiske virkning af flurbiprofen 8,75 mg blev ikke reduceret ved administration af antibiotika til behandling af patienter med ondt i halsen pga. streptokokinfektion.

To timer efter den første dosis gav flurbiprofen 8,75 mg sugetabletter signifikant reduktion af nogle af de associerede symptomer på ondt i halsen, som er til stede ved baseline, herunder hoste (50 % versus 4 %), appetitløshed (84 % versus 57 %) og febertilstand (68 % versus 29 %). Sugetabletten opløses i munden i løbet af 5-12 minutter og giver en målbar lindrende og beskyttende virkning efter 2 minutter.

Pædiatrisk population
Der er ikke udført specifikke studier med børn. Studier af virkning og sikkerhed med flurbiprofen 8,75 mg sugetabletter har omfattet børn i alderen 12-17 år, men størrelsen på prøvegruppen er for lille til, at der kan drages nogen konklusioner.



5.2	Farmakokinetiske egenskaber

Absorption
Flurbiprofen 8,75 mg sugetabletter opløses i løbet af 5-12 minutter, og flurbiprofen absorberes hurtigt og kan detekteres i blodet efter 5 minutter. Plasmakoncentrationerne topper 40-45 minutter efter administration, men forbliver på et lavt gennemsnitligt niveau på 1,4 µg/ml, som er ca. 4,4 gange lavere end en tabletdosis på 50 mg. Absorption af flurbiprofen kan ske fra mundhulen ved passiv diffusion. Absorptionshastigheden er afhængig af den farmaceutiske formulering med peakkoncentrationer, der opnås hurtigere end, men i samme størrelsesorden som efter en tilsvarende oral dosis.

Fordeling
Flurbiprofen fordeles hurtigt rundt i hele kroppen og bindes ekstensivt til plasmaproteiner.

Metabolisme/udskillelse
Flurbiprofen metaboliseres hovedsagelig ved hydroxylering og udskilles via nyrerne. Det har en eliminationshalveringstid på 3-6 timer. Flurbiprofen udskilles i meget små mængder i modermælk (mindre end 0,05 mikrog/ml). Ca. 20-25 % af en oral flurbiprofen-dosis udskilles uforandret.

Særlige grupper og pædiatrisk population
Der er ikke rapporteret om nogen forskel i farmakokinetiske parametre mellem ældre og unge voksne forsøgspersoner efter oral administration af flurbiprofen sugetabletter. Der er ikke genereret farmakokinetiske data for børn under 12 år efter administration af flurbiprofen 8,75 mg, men administration af både flurbiprofen sirup og suppositorieformuleringer indikerer ikke nogen signifikante forskelle i farmakokinetiske parametre sammenlignet med voksne.

5.3	Non-kliniske sikkerhedsdata
Der findes ingen prækliniske data af relevans ud over den information, der allerede er inkluderet i de øvrige relevante sektioner. 


6.	FARMACEUTISKE OPLYSNINGER

6.1	Hjælpestoffer
Isomalt (E 953)
Maltitol, flydende
Kaliumacesulfam (E 950)
Macrogol 
Levomenthol
Honningaroma (indeholder ethylphenylacetat, phenylethylacetat, citronellol, aldehyd C‑16 og propylenglycol (E 1520))
Citrusaroma (indeholder citral, citronellol, geraniol, limonen og linalool)

Kan indeholde spor af letflydende paraffin anvendt som proceshjælpemiddel.

6.2	Uforligeligheder
Ikke relevant.

6.3	Opbevaringstid
3 år. 

6.4	Særlige opbevaringsforhold
Dette lægemiddel kræver ingen særlige opbevaringsbetingelser.

6.5	Emballagetype og pakningsstørrelser
PVC-PVdC/Aluminium blisterpakninger.

Pakningsstørrelser: 8, 16, 24, og 32 sugetabletter.

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
[bookmark: _Hlk233367835]Mapaex Consumer Healthcare (Ireland) Private Limited
IDA Business Park, Green Road
W12 X902, Newbridge
Kildare 
Irland

8.	MARKEDSFØRINGSTILLADELSESNUMMER (-NUMRE)
72411

9.	DATO FOR FØRSTE MARKEDSFØRINGSTILLADELSE
29. juni 2026

10.	DATO FOR ÆNDRING AF TEKSTEN
-

